## Pravilnik o mjerama za sprječavanje širenja kukuruzne zlatice Diabrotica

### NN 80/2008 (11.7.2008.), Pravilnik o mjerama za sprječavanje širenja kukuruzne zlatice Diabrotica

# MINISTARSTVO POLJOPRIVREDE, RIBARSTVA I RURALNOG RAZVOJA

2627

Na temelju članka 10. stavka 4., članka 11. stavka 5., članka 14. stavka 2. i
4., članka 50. i članka 84. stavka 3. Zakona o biljnom zdravstvu (»Narodne
novine« br. 75/05) ministar poljoprivrede, ribarstva i ruralnog razvoja donosi

## PRAVILNIK

### O MJERAMA ZA SPRJEČAVANJE ŠIRENJA KUKURUZNE ZLATICE DIABROTICA VIRGIFERA LE CONTE

I. OPĆE ODREDBE

Članak 1.

(sadržaj Pravilnika)
Ovim se Pravilnikom propisuju mjere za sprječavanje širenja kukuruzne zlatice
Diabrotica virgifera Le Conte (u daljnjem tekstu: štetni organizam), provođenje
posebnog nadzora, te izvješćivanje o prisutnosti štetnog organizma i mjerama
koje se poduzimaju radi sprječavanja širenja.

Članak 2.

(izvješćivanje u slučaju zaraze ili sumnje na zarazu)
Ako posjednik bilja, biljnih proizvoda i drugih nadziranih predmeta ili bilo
koja druga osoba uoči simptome zaraze ili posumnja na pojavu štetnog organizma u
područjima u kojima do tada nije utvrđena njegova prisutnost, obvezan je o tome
odmah izvijestiti nadležnog fitosanitarnog inspektora, koji o tome izvješćuje
nadležnu upravu Ministarstva poljoprivrede, ribarstva i ruralnog razvoja.

II. RAZGRANIČAVANJE PODRUČJA I MJERE

Članak 3.

(posebni nadzor)
(1) Radi utvrđivanja prisutnosti i sprječavanja širenja štetnog organizma
provodi se posebni nadzor na područjima na kojima se proizvodi kukuruz u skladu
s godišnjim programom donesenim na temelju Zakona o biljnom zdravstvu.
(2) Nadležna uprava izvješćuje Europsku komisiju i druge države članice Europske
unije o rezultatima posebnog nadzora iz stavka 1. ovoga članka do 31. prosinca
tekuće godine.

Članak 4.

(demarkirano područje)
(1) Kad se provođenjem posebnog nadzora iz članka 3. stavka 1. ovoga Pravilnika
utvrdi prisutnost štetnog organizma u području za koje je poznato da u njemu
nije prije bio prisutan, ministar poljoprivrede, ribarstva i ruralnog razvoja (u
daljnjem tekstu: ministar) određuje granice demarkiranog područja koje obuhvaća:
1. žarište zaraze u polumjeru od najmanje 1 km oko polja na kojem je utvrđena
prisutnost štetnog organizma, i
2. sigurnosno područje oko žarišta zaraze u polumjeru od najmanje 5 km, i kad je
to potrebno
3. zaštitni pojas oko žarišta zaraze i sigurnosnog područja u polumjeru od
najmanje 5 km ovisno o opasnosti od daljnjeg širenja štetnog organizma.
(2) Točno razgraničavanje područja navedenih u stavku 1. ovoga članka temelji se
na najnovijim znanstvenim načelima, biologiji štetnog organizma, stupnju
zaraženosti te specifičnostima sustava proizvodnje biljke domaćina.
(3) U slučaju da se utvrdi prisutnost štetnog organizma na nekom drugom mjestu
od onog na kojem je štetni organizam prvobitno utvrđen u žarištu zaraze, granice
demarkiranog područja mijenjaju se u skladu s tim.
(4) U slučaju da se u razdoblju od dvije godine nakon posljednjeg nalaza štetnog
organizma ne utvrdi ponovno njegova prisutnost, ukidaju se demarkirana područja
i mjere iskorjenjivanja iz članka 6., 7. i 8. ovoga Pravilnika više se ne
primjenjuju.

Članak 5.

(praćenje pojave štetnog organizma)
(1) U svim dijelovima demarkiranog područja fitosanitarna inspekcija redovito
prati pojavu štetnog organizma, postavljanjem u obliku mreže feromonskih i
drugih odgovarajućih mamaca.
(2) Ne dovodeći u pitanje odredbu iz stavka 1. ovoga članka, posjednici bilja
obvezni su pratiti pojavu štetnog organizma prema uputama fitosanitarne
inspekcije.
(3) Vrsta i broj mamaca, kao i metode ulova štetnog organizma određuju se u
skladu s lokalnim uvjetima i karakteristikama demarkiranog područja.
(4) Postavljati i uklanjati mamce i obavljati bilo koju drugu radnju u vezi s
njima mogu fitosanitarni inspektori i za to osposobljeni posjednici bilja.

Članak 6.

(mjere u žarištu zaraze)
Uz praćenje pojave štetnog organizma iz članka 5. ovoga Pravilnika u žarištu
zaraze posjednicima bilja:
1. zabranjeno je premještanje svježih biljaka kukuruza i njihovih dijelova izvan
ovog područja u vrijeme pojavljivanja štetnog organizma tijekom godine, koje se
određuje na temelju biologije štetnog organizama, brojnosti ulovljenih jedinki,
kao i klimatskih uvjeta, kako bi se spriječilo širenje štetnog organizma,
2. zabranjeno je premještanje tla s polja kukuruza izvan žarišta zaraze tijekom
cijele godine, a u razdoblju od dvije godine nakon sjetve,
3. zabranjeno je brati kukuruz u vrijeme pojavljivanja štetnog organizma tijekom
godine, koje se određuje na temelju biologije štetnog organizama, brojnosti
ulovljenih jedinki, kao i klimatskih uvjeta, kako bi se spriječilo širenje
štetnog organizma,
4. obveza je u poljima kukuruza u žarištu zaraze uvesti plodored u kojem će se u
svakom razdoblju od tri uzastopne godine kukuruz uzgajati samo u jednoj godini,
ili se zabranjuje uzgoj kukuruza dvije godine nakon utvrđene zaraze u cijelom
žarištu zaraze,
5. obveza je da prema preporuci struke obave suzbijanje štetnog organizma na
poljima kukuruza do kraja perioda polaganja jaja, koje se obavlja odgovarajućim
tretiranjem jedanput u godini pojavljivanja štetnog organizma i jedanput u
sljedećoj godini,
6. obveza je prije napuštanja područja žarišta zaraze očistiti poljoprivredne
strojeve od svih ostataka tla i biljnih ostataka,
7. obveza je na poljima na kojima se ne uzgaja kukuruz uništiti samonikle biljke
kukuruza.

Članak 7.

(mjere u sigurnosnom području)
Uz praćenje pojave štetnog organizma iz članka 5. ovoga Pravilnika, u
sigurnosnom području posjednici bilja primjenjuju:
1. plodored u kojem će se u razdoblju od dvije uzastopne godine kukuruz uzgajati
samo u jednoj godini, ili
2. odgovarajući postupak tretiranja, prema preporuci struke, u svrhu suzbijanja
štetnog organizma na poljima kukuruza do kraja perioda polaganja jaja, koji se
obavlja jedanput u godini pojavljivanja štetnog organizma i jedanput u sljedećoj
godini.

Članak 8.

(mjere u zaštitnom pojasu)
Uz praćenje pojave štetnog organizma iz članka 5. ovoga Pravilnika, u zaštitnom
pojasu treba provoditi plodored u kojem će se u razdoblju od dvije uzastopne
godine kukuruz uzgajati samo u jednoj godini.

Članak 9.

(sprječavanje širenja zaraze iz zaraženog područja)
(1) Kad se na dijelu teritorija Republike Hrvatske provođenjem posebnog nadzora
iz članka 3. stavka 1. ovoga Pravilnika utvrdi prisutnost štetnog organizma
tijekom više od dvije uzastopne godine, ministar proglašava zaražena područja.
(2) Kako bi se ograničilo širenje štetnog organizma iz zaraženih područja iz
stavka 1. ovoga članka u područja koja nisu zaražena štetnim organizmom provodit
će se godišnji programi zadržavanja koji se temelje:
1. u području zadržavanja koje se proteže najmanje 10 km unutar zaraženog
područja i 30 km u okolno nezaraženo područje, na provođenju plodoreda na
poljima kukuruza tako da se u razdoblju od dvije uzastopne godine kukuruz uzgaja
samo u jednoj godini;
2. u dijelu zaraženog područja koji ne pripada području zadržavanja, na
provođenju plodoreda iz točke 1. ovoga stavka, a kada je to moguće, preporuka
je:
– provođenje plodoreda tako da se u razdoblju od tri uzastopne godine kukuruz
uzgaja samo u jednoj godini,
– izbjegavanje plodoreda u kojem se izmjenjuju sljedeće kulture: kukuruz – soja
– bilje iz porodice Cucurbitaceae,
– primijeniti ostale mjere koje se temelje na najnovijim znanstvenim spoznajama;
3. u dijelu područja zadržavanja koje nije zaraženo štetnim organizmom na
intenzivnom praćenju pojave štetnog organizma, korištenjem feromonskih i drugih
odgovarajućih mamaca, uzimajući u obzir lokalne okolnosti i karakteristike
područja zadržavanja.

Članak 10.

(mjere u zoni zračnih luka)
Na poljima kukuruza koja se nalaze u području zračnih luka, najmanje 2500 m od
poletno-sletnih staza ili drugih površina po kojima se kreću zrakoplovi unutar
zračne luke, a gdje je dokazano da postoji velika opasnost od unošenja štetnog
organizma, poduzimaju se sljedeće mjere:
– plodored u kojem se u razdoblju od dvije godine kukuruz uzgaja samo u jednoj
godini, ili
– intenzivno praćenje pojave štetnog organizma korištenjem feromonskih i drugih
odgovarajućih mamaca. Kada se utvrdi prisutnost štetnog organizma provode se
mjere u skladu s člancima 4., 5., 6., 7. i 8. ovoga Pravilnika.

Članak 11.

(obavještavanje)
Nadležna uprava obvezna je svake godine do 31. prosinca Europskoj komisiji i
državama članicama Europske unije poslati:
– kartirane podatke o granicama područja iz članka 4. stavka 1. ovoga
Pravilnika,
– podatke o vremenu pojavljivanja štetnika iz članka 6. točke 1. i 3. ovoga
Pravilnika,
– podatke o tretiranju iz članka 6. točke 5. i članka 7. točke 2. ovoga
Pravilnika,
– granice područja iz članka 9. stavka 1. ovoga Pravilnika,
– podatke o programima zadržavanja iz članka 9. stavka 2. ovoga Pravilnika.

III. PRIJELAZNE I ZAVRŠNE ODREDBE
Članak 12.

(propisi koji prestaju važiti)
Danom stupanja na snagu ovoga Pravilnika prestaje važiti Naredba o poduzimanju
mjera za sprječavanje širenja kukuruzne zlatice – Diabrotica virgifera virgifera
Le Conte (»Narodne novine«, br. 52/01).

Članak 13.

(datum stupanja na snagu)
(1) Ovaj Pravilnik stupa na snagu osmog dana od dana objave u »Narodnim
novinama«.
(2) Iznimno od odredbe stavka 1. ovoga članka odredbe članka 3. stavka 2. te
članak 11. ovoga Pravilnika stupaju na snagu danom pristupa Republike Hrvatske
Europskoj uniji.
Klasa: 011-02/08-01/13
Urbroj: 525-2-08-1
Zagreb, 3. srpnja 2008.

Ministar
poljoprivrede, ribarstva i ruralnog razvoja
**mr. sc. Božidar Pankretić, v. r.**

Pravilnik, NN 80/2008-2627
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)